  Виталий Пронин Менсадык Гариповлэн суредъёсыз шоры учкисько но валасько: макем мур пуштросо, но со дыре ик огшоры возьматэмын удмурт калыклэн улон-вылонэз, дунне валанэз. Менсадык Гарипов автопортретаз малпаськись тусо, сэзь.- Мынам асме йӧно адямиен возьматэме потӥз. Улонын чик но сыӵе ӧвӧл ке но, - вера со Лев Вахитовлэн «Солнечный зайчик» кинояз.- Со туж огшоры вал, вылтӥяськисьтэм, - вера суредась Юрий Лобанов. - Ми доры, «Удмуртия» книгапоттонние, пыре но, мылкыдыз умой ке, удмурт сямен эктыны кутске вал, сыӵе кильтыр-кильтыр. Со вал лулызлэн аспӧртэмлыко эктонэз. Ву улын улон.Вашкала удмуртъёс дуннеез 3-лы люкылӥзы - музъем ул, музъем выл но инбам. Мыным потэ, Менсадык Гариповлэн но пуш дуннеез сыӵе ик трос сэрего вал шуыса.  Кылсярысь, мар луэ толалтэ ву улын? «Ву улын улон» суредаз образъёс, детальёс огазеямын - удмуртъёслэн толалтэ, гужем улонзы, тупал дуннеысь улэп макеос...Менсадыкез ӵемысь курлаллязы, пропорциосты сура шуыса. Уго со ас сяменыз адӟиз адямиез, дуннеез, буёлъёсты. Ушъязы сое Москваысь эшъёсыз - Менсадыклэн 16 ужъёсыз кельтэмын Москваысь Третьяковской галереяе. Суредъёсыз сюрылӥзы Италиысь Болоньяын, Словакиысь Братиславаын радъяськем адӟытонъёсы. Солэн иллюстрациосыныз лэсьтэмын «Сказки народов Поволжья и Урала», «Моя азбука», «Мифы, легенды и сказки удмуртского народа» книгаос. Дэраез гужатонКызьы шуак-дуак вордӥсь-ко вал суредъёсыз, озьы ик витьымтэ шорысь Менсадык Гарипов 1998-тӥ арын кошкиз та улонысь но. Ӧз, ӧз кошкы, палэнскиз гинэ! 16-тӥ тулыспалэ Удмуртиысь калык суредасьлы, Россиысь дано суредасьлы Менсадык Гарипович Гариповлы тырмысал 70 арес.Мария Векшина   Теги: даноадямиос искусство суредась тодэваёнъёс  